De store snemængder i det nordjyske har givet to tyve en god ide. Det synes de i hvert fald selv. For natten til onsdag stjal de en saltspreder, en havetraktor og en traktor fra en garage på Frejavej i Storvorde. Det melder Nordjyllands Politi i sin døgnrapport. Tyvene kom ind i garagen ved at brække en nøgleboks op, hvor der lå en fjernbetjening til garagens port. En ærgerlig glemsel Men knapt så smarte var de to tyve, da de forlod adressen igen. Deres fodspor kunne nemlig tydeligt ses i det tykke lag sne. Snetyvenes fodspor gik langs flere veje og stisystemer, før det til sidst forsvandt. Og det gjorde politiets arbejde en hel del lettere. For da politiet ankom kunne de sikre flere spor. Det er dog ikke lykkedes politiet at finde de to gerningsmænd. De opfordrer derfor eventuelle vidner til at kontakte dem på telefon 114.

Referat:
To indbrudstyve har været på jagt efter grej til snevejret.